Vier kinderboeke in Afrikaans vertaalDis verblydend dat daar deesdae so ’n wye verskeidenheid kinderboeke op die winkelrakke beskikbaar is. Natuurlik ondersteun ons as Suid-Afrikaners ons Afrikaanse kinderboekskrywers en koop ons graag hulle boeke aan, maar dit beteken geensins dat ons nie terselfdertyd verheug kan wees oor puik boeke van internasionale skrywers wat ook in Afrikaans beskikbaar is nie. Ek het die vier boeke hier onder gelees en my verstom aan die kreatiewe tekste en verbeeldingryke illustrasies. Die vertalers het hulle uiteraard knap van hulle taak gekwyt. (Margery Williams) Human & Rousseau Hierdie klassieke kinderverhaal het in 1922 vir die eerste keer verskyn as The Velveteen Rabbit. Dit is ’n tydlose verhaal wat al vir byna ’n eeu lank kinderharte verower. Die boek herinner lesers aan die wonderwêreld wat daar in ’n kinderkamer vol speelgoed te vinde is. Dit handel oor ’n sagte fluweelhasie wat “baie klein en gewoon” voel tussen al die ander mooi speelgoed, maar toe jouwaarlik “Rêrigwaar” word toe ’n seuntjie vir hom lief word en hom sy beste maatjie maak. Maar dan word die seuntjie ernstig siek aan skarlakenkoors. Die fluweelhasie besef nou eers wat liefde werklik beteken. Hy weet die seuntjie het hom nodig en daarom lê hy doodstil onder die beddegoed sodat die grootmense hom nie miskien wegvat nie. Maar dan word die seuntjie gesond en die dokter beveel aan dat dié se kamer ontsmet word en die ou speelgoed verbrand word. Sal die kinderkamer se towerfee die liewe fluweelhasie kan red? Margery Williams (1881-1944) was ’n kinderboekskrywer van Britse afkoms. Die hasie van fluweel is oorvertel in Afrikaans deur Linda Rode, ’n skrywer en ook liefhebber van feeverhale. Theodore Key, ’n illustreerder en kunstenaar van Kaapstad, het al aan plaaslike en internasionale uitgewers illustrasies gelewer. Meer onlangs het hy Dihanna Taute se Die legendariese Lua Verwey-reeks geïllustreer. (Herman van Veen) Protea Boekhuis Hierdie atmosfeerryke prenteboek is geskik vir kinders 3 tot 8 jaar oud. Lesertjies word aangemoedig om hulle gedagtes en verbeelding vrye teuels te gee en oor alles te wonder. Jy kan enigiets op enige plek wees, jy kan ook alles verstaan, kry en doen – solank jy dit net kan droom of jou die moontlikheid kan voorstel. Glo byvoorbeeld “in jou gedagtes / kan jy orals wees / in die hemel / sonder om eers dood te gaan / en kan jy vir God / ’n soentjie gee”. Kinders word gelei om ook na te dink oor moeilike vraagstukke soos “oor ’n kindjie / wat doodgaan” en “’n man / wat van homself / ’n bom maak / en ontplof / op ’n plein / voor ’n skool”. Waar het jy al ooit gehoor van “’n duif met ’n uier soos ’n koei”, “’n rob wat kan lees” en “’n walvis wat kan vlieg”? Hierdie boek handel oor lewe en dood. Die outeur, Herman van Veen, is ’n musikant wat gek is oor stories en liedjies en daarvan hou om die wêreld plat te reis. Die bekroonde illustreerder, Alida Bothma, is al internasionaal vereer met die NOMA Concours in Japan se meriete-toekenning vir illustrasies van Die Wit Vlinder (1994) en ’n brons-medalje vir Woordreise (2005). Zandra Bezuidenhout, die vertaler uit Nederlands in Afrikaans, se debuutbundel Dansmusieke (2000) is met die Ingrid Jonkerprys bekroon. (Michael Sussman) Protea Boekhuis Mynhardt se ouers reken dat hy ’n moeilike kind is. Hulle lees selfs ’n boek met die titel Hoe om jou moeilike kind te hanteer. Volgens die boek is Mynhardt te oud om hom te verbeel dat daar ’n sissende slang uit sy kas uit seil. Sy ouers steek hom in die werk om hom besig te hou en van die slang te laat vergeet. Maar hoe nou gemaak as jou verbeelding oortyd werk en die slang jou sowaar lewend insluk? Hierdie prettige en humoristiese verhaal sal byval vind by kinders 4 tot 8 jaar oud. Die vraag ontstaan of Mynhardt regtig ’n moeilike kind is, en of hy nie maar net ’n kind is met moeilike ouers nie. Die outeur, Michael Sussman, is ’n kliniese sielkundige. Hy is ook die skrywer van die prenteboek Otto Grows Down. Die illustreerder, Júlia Sardà, het onder meer boeke soos Alice in Wonderland, The Wonderful Wizard of Oz en Charlie and the Chocolate Factory geïllustreer. Rentia Bartlett-Möhl, redakteur by Protea Boekhuis, was verantwoordelik vir die vertaling van die teks in Afrikaans. (Claire Freedman) LAPA Uitgewers Is dit hoegenaamd regverdig dat ’n klein ou miertjie aan die oerwoudtalentkompetisie deelneem teen uiters talentvolle en magtige diere soos ’n olifant en ’n leeu, veral as al die diere ywerig meeding om supersterstatus te verkry en op TV te verskyn? Sommige diere is goor en spot met mier omdat hy durf om sy droom na te jaag. Maar mier steur hom nie aan hulle nie. Hy is daar om sy stem te vind, en basta met die res! Manjifieke Mier is ’n plesierige skaterlag storie in rym vir kinders 3 jaar en ouer. Die topverkoperouteur, Claire Freedman, is bekend om haar boeke soos Aliens Love Underpants en A Squabble and a Squawk. Haar boek Die avonture van superseun is voorheen deur LAPA Uitgewers in Afrikaans uitgegee. Sy woon in Essex, Engeland. Die illustreerder, Claire Powell woon in London, Engeland. Sy illustreer kinderboeke sedert 2016. Nandi Lessing-Venter, ’n senior uitgewer by LAPA Uitgewers se kinder- en jeugafdeling, het die teks in Afrikaans vertaal. Al vier bogenoemde kinderboeke is tans in die handel beskikbaar.